Akureyrarbær krefst þess að ríkið kaupi eignarhluta bæjarins í mannvirkjum dvalar- og hjúkrunarheimila á Akureyri. Formaður bæjarráðs segir ríkið ekki hafa svarað ítrekuðum óskum Akureyrarbæjar um viðræður.
Fyrr á þessu ári samdi ríkið við Heilsuvernd ehf. um rekstur hjúkrunarheimila á Akureyri, eftir að bærinn skilaði rekstrinum til ríkisins. Í síðasta mánuði gerði Heilsuvernd svo tilboð í fasteignirnar þar sem heimilin eru rekin. Var tilboðið tekið til umræðu á fundi þar sem fram kom að bærinn vill selja eignirnar en þar sem þær eru í sameiginlegri eigu þeirra og ríkisins þurfi ríkið að koma borðinu. Hefur bæjarráð óskað eftir því að ríkisvaldið bregðist við án frekari tafa og kaupi eignarhluta Akureyrarbæjar. Guðmundur Baldvin Guðmundsson er formaður bæjarráðs Akureyrar.
Við höfum bara engin svör fengið. Allt frá því að Heilsuvernd yfirtók reksturinn höfum við verið að kalla eftir því að fá svör við því hvernig menn sjái fyrir sér framtíð á rekstri þessara mannvirkja.
-Nú barst tilboð upp á þrjá milljarða í eignirnar, hvernig var því svarað?-
Því hefur ekkert verið svarað annað en með bókun bæjarráðs að við höfum óskað eftir því að ríkið komi að borðinu vegna þess að það er ekkert hægt að fara í sölu á eignum eða í framtíðar músík í þessu nema ríkið komi að borðinu.
Formaður bæjarráðs Akureyrar segir ríkið ekki hafa svarað ítrekuðum óskum bæjarins um að ríkið kaupi fasteignir hjúkrunarheimila í bænum. Heilsuvernd ehf. hefur boðið þrjá milljarða í eignirnar. 